JASIF รูด 4% นิวโลว์กว่า 2 ปี แพนิก IFA ค้านผถห. JAS ขายหน่วย โบรกหั่นเป้าเหลือ 8.10 บ.
JASIF รูด 4% มาที่ 8.05 บ. นิวโลว์ในรอบกว่า 2 ปี คาดนักลงทุนแพนิก IFA ค้านผู้ถือหุ้น JAS ขาย JASIF-TTTBB ให้ ADVANC โบรกหั่นเป้าเหลือ 8.10 บ.
JASIF รูด 4% มาที่ 8.05 บ. นิวโลว์ในรอบกว่า 2 ปี แพนิก IFA ค้านผถห. JAS ขายหน่วย โบรกหั่นเป้าเหลือ 8.10 บ.
7 ก.ย. 2565

ผู้สื่อข่าวรายงานว่า วันนี้ (7 ก.ย.65) ราคาหน่วยกองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF ล่าสุด ณ เวลา 10:18 น. อยู่ที่ระดับ 8.05 บาท ลบ 0.35 บาท หรือ 4.17% สูงสุดที่ระดับ 8.20 บาท ต่ำสุดที่ระดับ 7.85 บาท ด้วยมูลค่าซื้อขาย 376.59 ล้านบาท โดยราคาหน่วยลงทุน JASIF ปรับตัวลงต่ำสุดในรอบกว่า 2 ปี นับตั้งแต่ราคาอยู่ที่ระดับ 8.05 บาท เมื่อวันที่ 3 เม.ย.63

สำหรับปัจจัยที่ส่งผลให้ราคาหน่วย JASIF ปรับตัวลง คาดว่านักลงทุนขายหน่วยออกมา หลังจากมีความกังวลเกี่ยวกับที่ปรึกษาทางการเงินอิสระ (IFA) เห็นว่าผู้ถือหุ้นบริษัทจัสมิน อินเตอร์เนชั่นแนล จำกัด (มหาชน) หรือไม่ควรอนุมัติการขายหน่วยลงทุน JASIF และบริษัท ทริปเปิลที บรอดแบนด์ จำกัด (มหาชน) หรือ TTTBB ให้กับ บริษัท แอดวานซ์ ไวร์เลส เน็ทเวอร์ค จำกัด (AWN) ซึ่งเป็นบริษัทย่อยของ บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC
ด้านบล.เมย์แบงก์ (ประเทศไทย) ระบุในบทวิเคราะห์วันนี้ (7 ก.ย.65) ว่า แนะนำ “ถือ” หน่วย JASIF พร้อมปรับราคาเป้าหมายลดเหลือ 8.10 บาท การเลื่อนไปใช้ราคาเป้าหมายสิ้นปี 66 ส่งผลให้ราคาเป้าหมายลดลง เนื่องจากคาดการณ์ว่า TTTBB จะยุติการเช่ากับ JASIF ณ สิ้นปี 79 หากข้อเสนอของ ADVANC บรรลุข้อตกลงการซื้อขาย
ล่าสุดทางนักวิเคราะห์ได้มีการประเมินมูลค่ายุติธรรม JASIF ที่ 6.9 บาทต่อหุ้น (สมมติว่าไม่มีการต่อสัญญาเช่าหลังปี 79) หาก ADVANC ตกลงที่จะขอลดค่าเช่าที่ต้องจ่าย JASIF เพียง 15% (เทียบกับการปรับลง 31% ในปัจจุบัน) ประเมินมูลค่ายุติธรรมของ JASIF ที่ 8.20 บาทต่อหุ้น
อย่างไรก็ตามราคาหุ้นบนกระดานของ JASIF ล่าสุดที่ลงมาบริเวณ 8.05 บาท ซึ่งถือว่าลงมาต่ำกว่าราคาที่ ADVANC  เสนอซื้อจาก JAS จำนวน 1,520,000,000 หน่วย คิดเป็นสัดส่วนร้อยละ 19.00 ของจำนวนหน่วยลงทุนทั้งหมดของ JASIF ในราคาหน่วยละ 8.50 บาท คิดเป็นมูลค่ารวม 12,920 ล้านบาท
 